A BIZOTTSÁG 975/2009/EK RENDELETE
(2009. október 19.)
az élelmiszerekkel rendeltetésszerűen érintkezésbe kerülő műanyagokról és műanyag tárgyakról szóló 2002/72/EK irányelv módosításáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekkel rendeltetésszerűen érintkezésbe kerülő anyagokról és tárgyakról, valamint a 80/590/EGK és a 89/109/EGK irányelv hatályon kívül helyezéséről szóló, 2004. október 27-i 1935/2004/EK európai parlamenti és tanácsi rendeletre (1), és különösen annak 5. cikke (2) bekezdésére,
mivel:
(1)
Az élelmiszerekkel rendeltetésszerűen érintkezésbe kerülő műanyagokról és műanyag tárgyakról szóló, 2002. augusztus 6-i 2002/72/EK bizottsági irányelv (2) létrehozza a műanyagok és műanyag tárgyak előállításához felhasználható monomerek és egyéb kiindulási anyagok közösségi listáját. A közelmúltban további monomerekre és kiindulási anyagokra adott kedvező tudományos értékelést az Európai Élelmiszerbiztonsági Hatóság (a továbbiakban: Hatóság), így azokat fel kell venni a meglévő listára.
(2)
A 2002/72/EK irányelv tartalmazza a műanyagok és műanyag tárgyak előállításához felhasználható adalékanyagok közösségi listáját is. A közelmúltban további adalékanyagokra adott kedvező tudományos értékelést a Hatóság, így azokat fel kell venni a meglévő listára.
(3)
A 2002/72/EK irányelvet ezért ennek megfelelően módosítani kell.
(4)
A 2002/72/EK irányelv 4. cikke (1) bekezdésének megfelelően az említett irányelv III. mellékletében szereplő adalékanyagok közösségi listája 2010. január 1-jétől pozitív listává válik. Következésképpen az említett irányelv III. mellékletében szereplő címek nem vonatkozhatnak többé az adalékanyagok „nem teljes” listájára.
(5)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2002/72/EK irányelv II., III., IVa., V. és VI. melléklete e rendelet I-V. mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. október 19-én.